Препоруке педагога за родитеље

Драги родитељи,

Нимало лак задатак пред свима нама. Желимо вам пре свега да сви будете здрави. Важно је да сви будемо одговорни, савесни, хумани и позитивни.

Имајте на уму да је ово тежак период, али такође важан да и у овом тренутку будете трезвени и имате на уму да сте модели деци – како се треба понашати и у оваквој ситуацији.

И након ванредног стања морамо се вратити свакодневном животу, раду и школи. Како бисмо ово успешно пребродили ево неколико савета:

* Свако вече правите план активности за наредни дан и нека он буде обавезујући за све чланове породице;

У плану потребно је да постоји: брига о хигијени и уређености простора (јер је то брига свих чланова породица); правилан распоред оброка (тачно у одређено време), како не бисте јели по цео дан, не заборавите да ни деца немају довољно активности и сви се можете угојите, што како знате и сами није добро за здравље; водите рачуна да деца не једу „грицкалице“ по цео дан, већ воће и поврће.

* Обавезно практикујте гимнастичке вежбе (најбоље ујутру);
* Направите дневни ритам како би било лакше о вама и деци када ванредно стање прође;
* Дете мора да има своје радно место (радни простор) и ту да ради домаћи задатак – без хране на том месту, гледајте да правилно седи јер је то важно за њихов правилан физички развој;
* Температура просторије где дете учи треба да буде најоптималнија – око 20 степени;
* Будите креативни у осмишљавању активности мимо учења;
* Препоруке око учења:
* Питајте дете да ли све разуме
* Објасните ако треба или упутите на учитеља/наставника
* Избегавајте учити са дететом, већ му будите подршка (храбрите га да уради задатак, да учи)
* Увек прегледајте како уради задатак/или преслишајте научену лекцију
* Смернице за остале активности:
* Певајте са децом
* Играјте, плешите
* Играјте се друштвених игара
* Нацртајте заједно неки цртеж, правите изложбу нацртаних радова
* Правите пано заједно
* Правите од колаж папира цртеже, фигурице од пластелина/теста, крпене лутке, нижите перлице, правите накит
* Правите честитке које можете касније некоме послати
* Пишите лепе поруке старијим комшијама, а затим их поделити
* Питајте заједно са дететом старије комшије да ли им треба помоћ
* Гледајте албуме са сликама
* Глумите са децом
* Гледајте заједно са децом онлајн позоришне представе
* Гледајте такође онлајн музеје
* Имате да нађете разне бесплатне онлајн курсеве
* Погледајте могућности окупљања преко друштвених мрежа, па омогућите деци да буду у контакту са другарима из школе/одељења
* Читајте књиге
* Слушајте музику заједно
* Причајте са децом о свему, о свом детињству, младости
* Играјте квиз
* Играјте игру: колико се познајемо / коју боју волим / коју музику / који цвет / коју животињу…
* Избегавајте да се стално љутите, да вичете јер ћете тако сви бити напети и нервозни, направићете „зачаран круг“
* Научите дете да у току дана мора и само да се забави, а да ви тада можете имати времена за себе
* Будите стрпљиви и доследни

Са старијом децом имајте у виду да су у пубертету односно адолесценцији, да их све „смара“ и да им треба прилазити посебно стрпљиво и пажљиво. Разговарајте са њима како да осмисле време, како да планирају дан. Причајте са њима о музици коју воле, о филмовима, о књигама које читају, радите заједно оно што њима прија. А, уколико се осаме, пустите их. Потребно им је да буду мало сами и немојте их реметити.

Школски педагог:

Дина Михаиловић